На основу чл. 348. Закона о стварним правима („Сл. гласник РС“, бр. 124/08, 58/09, 95/11 и 60/15), чл. 9 и 10. Правилника о поступку јавног конкурса за располагање непокретностима у својини Републике Српске и јединица локалне самоуправе („Сл. гласник РС“, бр. 20/12) и тачке V Одлуке о продаји зграде зв. „Стара општина“ у Хан Пијеску, бр. 01-022-108/17 од 29.09.2017.године („Сл. гласник општине Хан-Пијесак“ број 13/17), Комисија за продају зграде “Стара општина“ путем лицитације, о б ј а в љ у ј е

**О Г Л А С**

**о продаји зграде зв. „Стара општина“ у Хан Пијеску**

**путем лицитације**

I

 Скупштина општине Хан Пијесак продаје зграду зв. „Стара општина“ у Хан Пијеску ул. Српске војске бр. 8., изграђена на градском грађевинском земљишту означеном као к.ч. бр. 334, површине 287м2, у к.о. Хан Пијесак, нови премјер, уписана у Лист непокретности бр. 390/21, власништво општине Хан Пијесак, у виђеном стању.

II

Зграда из претходне тачке ове одлуке продаје се по пословним просторима и процијењеној просјечној тренутној тржишној вриједности коју је утврдио овлаштени процјенитељ од 20.08.2017.године, и иста износи 63.186,00КМ.

**ПРИЗЕМЉЕ**

Процијењена просјечна тренутна тржишна вриједност утврђена од овлаштеног процјенитеља у приземљу зграде износи 359,00КМ/м2 корисног простора, и иста служи као почетна продајна цијена на лицитацији, испод које вриједности се продаја не може извршити, и то:

**1**.Пословни простор бр. 1.укупне корисне површине 51,00м2 (обухвата простор садашње трговинске радње „Жута“ са wc-om и двије оставе).

**Почетна продајна цијена износи 18.309,00КМ.**

**2**.Пословни простор бр. 2. укупне корисне површине 16,00м2 (обухвата бивши бутик).

 **Почетна продајна цијена износи 5.744,00КМ.**

**3.**Пословни простор бр. 3.укупне корисне површине 57,00м2 (обухвата простор бивше продавнице Кезуновић са једном оставом-ходником (бивша златара) и једним wc-оm.

 **Почетна продајна цијена износи 20.463,00КМ.**

**4.**Пословни простор бр. 4. укупне корисне површине 26,00м2 ( обухвата просторију која се користи као кафић „Тамо далеко“).

**Почетна продајна цијена износи 9.334,00КМ.**

**5.**Пословни простор бр. 5. укупне корисне површине 7,00м2, (обухвата просторију до улаза за спрат).

**Почетна продајна цијена износи 2.513,00КМ.**

**ПОТКРОВЉЕ**

 Процијењена просјечна тренутна тржишна вриједност утврђена од овлаштеног процјенитеља од 20.08.2017. године за поткровље (друга етажа) износи 39,00КМ по м2 корисне површине, и иста служи као почетна продајна цијена на лицитацији, испод које вриједности се продаја не може извршити.

 Поткровље зграде „Стара општина“ укупне корисне површине 188,00м2 продаје се као једна цјелина **по почетној продајној цијени од 7.332,00КМ.**

III

 Приликом лицитације увећање понуде од стране учесника не може бити мање од 1% од почетне продајне цијене непокретности.

IV

 Закупци - привремени корисници дужни су до дана закључења Уговора о продаји уплатити заостале закупнине за коришћење пословних просторија по основу постојећих уговора, и предати предметну некретнину слободну од лица и ствари.

 V

 Купци пословних просторија су у обавези да у року од једне године од дана закључења уговора изврше санацију крова и фасаде зграде, с размјерно проценту купљеног корисног простора, а на основу одобреног пројекта од стране надлежног органа.

VI

 **Лицитација ће се одржати дана 25.10. 2017. године (сриједа) у сали Скупштине општине Хан Пијесак са почетком у 13:00 часова.**

VII

 Учесници лицитације дужни су уплатити кауцију у износу од 10% од почетне продајне цијене на благајни општине, с напоменом – уплата кауције за учешће у лицитацији.

VIII

1.Пријаве за учешће у лицитацији могу се поднијети најкасније до 25.10.2017. године **до 11:00** **часова** на посебном обрасцу који се налази у општини, канцеларија бр. 12.

2. Разгледање пословних простора и увид у документацију о објекту може се вршити 24.10.2017. године у периоду од 08:00 до 14:00 часова.

3.Лицитација ће се одржати само ако у њој учествује најмање два учесника.

4.На лицитацији могу учествовати купци у своје име и пуномоћници односно законски заступници са овјереном пуномоћи.

IX

 Учесник лицитације са којим ће се закључити уговор дужан је уплатити продајну цијену пословног простора једнократно у року од 15 дана од дана потписивања уговора, а предаја пословног простора у посјед купцу извршиће се одмах након уплате продајне цијене, о чему ће се сачинити записник о примопредаји.

X

 Са учесником лицитације чија је понуда утврђена као најповољнија закључује се уговор који се сачињава у облику нотарске исправе у складу са посебним прописима.

 Ако учесник лицитације из става 1. ове тачке одустане од закључења уговора, губи право на повраћај положене кауције.

XI

 Овај оглас објавиће се у дневном листу „Глас Српске“ на огласним таблама општине и мјесних заједница и на интернет страници општине.

Број: 01-477-6/17. ПРЕДСЈЕДНИК КОМИСИЈЕ

Дана: 06.10.2017.г. Алемић Ранка, дипл.инг.арх.